Il-kesħa li għamlet fl-aħħar jiem tal-2016 u l-ewwel jiem ta' din is-sena jidher li qed tħalli l-effetti tagħha fuq l-Isptar Mater Dei fejn żdiedu b'mod konsiderevoli n-nies li daħlu għall-kura. Kien il-Ministru għas-Saħħa Chris Fearne l-ewwel li ta indikazzjoni ta' din is-sitwazzjoni, meta fuq twitter irringrazzja lill-professjonisti f'Mater Dei li qed ilaħħqu b'mod tajjeb mal-pressjoni li żdiedet minħabba l-kesħa. Ikkuntatjat mill-gazzetta KullĦadd, il-Kap Eżekuttiv ta' Mater Dei, Ivan Falzon qal li l-ewwel indikazzjonijiet huma li fl-ewwel jiem ta' sena ġdida kien hemm żieda ta' madwar 20% fil-pazjenti li daħlu l-isptar. Falzon qal li l-emerġenza żaruha 12% iktar mis-sena li għaddiet. "Jista' jkun għax ix-xitwa tal-2016 ma kinetx daqshekk kiefra u se nagħmlu analiżi mas-snin ta' qabel ukoll, l-2015 u l-2014. Li hawn żgur din is-sena, fejn is-soltu jkun hemm peak ta' ħamest ijiem issa ilna għal dawn l-aħħar ġimagħtejn naraw admissions mhux normali," qal Falzon. L-infezzjonijiet u l-kumplikazzjonijiet marbuta magħhom huma dawk li jwasslu biex ħafna jitolbu l-kura mill-isptar ewlieni f'pajjiżna. Kif mistenni it-tfal u l-anzjani huma l-iktar milquta. Hekk kif it-temperaturi niżlu f'livelli baxxi ħafna kienu diversi t-twissijiet. Fost oħrajn il-Ministru għas-saħħa qal li l-anzjani jew dawk b'mard fit-tul għandhom jieħdu ħsieb iktar minn oħrajn. Dan billi jieklu u jixorbu affarijiet sħan u jżommu t-temperaturi ta' ġewwa għal mhux inqas minn tmintax-il grad. F'każ li l-mobbiltà mhix problema sar ukoll appell biex wieħed jibqa' attiv. Il-qraba ta' persuni li jistgħu jkunu milquta kienu wkoll imħeġġa biex jaraw x'jistgħu jagħmlu biex jgħinu lil dawk li jiġu minnhom. Intant, il-Ministeru għas-Saħħa fakkar ukoll kif il-vaċċin tal-influwenza għadu disponibbli miċ-ċentri tas-saħħa kollha madwar il-pajjiż. Għalkemm qed tinħass kesħa deskritta minn ħafna bħala mhux normali fi kliem uffiċjali tal-Uffiċċju Meterjoloġiku fl-Ajrport Internazzjonali ta' Malta din hija kesħa li ġieli kellna bħalha anke jekk mhux sikwit. Minkejja dan, il-medja ta' madwar 5 gradi hija 'l bogħod mit-temperatura ta' 1.4 gradi li pajjiżna esperjenza fl-1981.